Η κυρά μας η μαμμή

Η κυρά μας η μαμμή είναι μια ασπρόμαυρη κινηματογραφική κωμωδία που γυρίστηκε το 1958 σε σενάριο και σκηνοθεσία Αλέκου Σακελλάριου.

Πλοκή 

Ο Λυκούργος Μπέκος (Ορέστης Μακρής), συνταξιούχος γιατρός του Ι.Κ.Α., αποφασίζει να εγκατασταθεί με την οικογένειά του στη Λεστινίτσα, το χωριό της γυναίκας του (Ελένη Ζαφειρίου) και ανοίγει ιατρείο. Έρχεται, όμως, σιγά-σιγά σε σύγκρουση με την Καλλιόπη Μουστάκη (Γεωργία Βασιλειάδου), τη μαμή του χωριού και τις ανορθόδοξες ιατρικές πρακτικές της, δηλαδή ξεματιάσματα και φυλακτά.

Ο Δημήτρης (Δημήτρης Παπαμιχαήλ), γιος της μαμής και φοιτητής ιατρικής στην Αθήνα, έρχεται για διακοπές στο χωριό, όπου γίνεται ζευγάρι με την Καίτη (Ξένια Καλογεροπούλου), την κόρη του γιατρού, με την οποία είχε σύντομη γνωριμία στην Αθήνα, όταν η Καίτη εργαζόταν ως πωλήτρια παγωτών. Ο Δημήτρης προσπαθεί να μειώσει την επιρροή της μαμής στους χωρικούς. Στο μεταξύ, η Καίτη μένει έγκυος και ο Δημήτρης αναγκάζεται να την αποκαταστήσει, προκειμένου να μην απαμυρωθεί η τιμή της.  Μετά τον γάμο του ζευγαριού, οι δύο ορκισμένοι εχθροί συμφιλιώνονται. Στο τέλος της ταινίας, ο Λυκούργος και η Καλλιόπη βγάζουν βόλτα το εγγόνι τους παρέα.

Ηθοποιοί 

 Ορέστης Μακρής ... Λυκούργος Μπέκος, συνταξιούχος γιατρός
 Γεωργία Βασιλειάδου ... Καλλιόπη Μουστάκη, μαμμή
 Δημήτρης Παπαμιχαήλ ... Δημήτρης Μουστάκης, γιος Καλλιόπης
 Ξένια Καλογεροπούλου ... Καίτη Μπέκου, κόρη Λυκούργου
 Ελένη Ζαφειρίου ... κυρία Μπέκου
 Παντελής Ζερβός ... ξάδελφος
 Γιώργος Δαμασιώτης ... δήμαρχος
 Νίτσα Τσαγανέα ... Ελένη, γυναίκα δημάρχου
 Νίκη Λινάρδου ... Βούλα, κόρη δημάρχου
 Σαπφώ Νοταρά ... Πολυξένη, χωριανή
 Κώστας Βουτσάς ... Σωτήρης, γιος Πολυξένης
 Λευκή Παπαζαφειροπούλου ... Ευδοξία, χωριανή
 Μαίρη Μεταξά ... Σοφία, χωριανή
 Βασίλης Καΐλας ... Αργύρης
 Λαυρέντης Διανέλλος ... Παναγιώτης, χωριανός
 Περικλής Χριστοφορίδης ... διευθυντής τράπεζας
 Σύλβιος Λαχανάς ... χωριανός (κομπάρσος)
 Νίκος Φέρμας ... χωριανός
 Κώστας Παπαχρήστος ... συνάδελφος Λυκούργου στο Ι.Κ.Α.
 Νικήτας Πλατής … ασθενής με πονόδοντο
 Αλέκα Σούλη ... γυναίκα στη γέννα
 Πόπη Άλβα … Ασημίνα, υπηρέτρια δημάρχου

Παραγωγή 

Τα γυρίσματα του χωριού της ταινίας, της περίφημης Λεστινίτσας, πραγματοποιήθηκαν στα Κιούρκα (Αφίδνες). 

Η παραγωγή της ταινίας, που διαρκεί 73 λεπτά, έγινε από τη Φίνος Φιλμ και η πρώτη προβολή της έγινε την 1 Δεκεμβρίου 1958. Κόβοντας 37.094 εισιτήρια, η ταινία κατατάχθηκε στην 13η θέση ανάμεσα σε 51 ταινίες της ίδιας σεζόν.  Κυκλοφόρησε και με τη μορφή ντιβιντί στις 21 Νοεμβρίου 2006. 

Είναι μία από τις τέσσερις ταινίες όπου παίζουν μαζί ο Ορέστης Μακρής και η Γεωργία Βασιλειάδου - οι άλλες τρεις είναι: Η θεία απ' το Σικάγο, Το αμαξάκι και Ο γρουσούζης. 

Ακολουθεί χαρακτηριστική στιχομυθία, που αποτυπώνει την αντιπαλότητα ανάμεσα στον γιατρό και τη μαμή:Καλλιόπη: Ο γιατρός σού ξεγέννησε την αγελάδα, κυρ-Δημητρό;

Δημητρός: Ναι ο γιατρός...γεια στα χέρια του.

Καλλιόπη: Είστε και κτηνίατρος μήπως;

Λυκούργος: Έγινα κυρία μου! Από την πρώτη στιγμή που πάτησα στη Λεστινίτσα, κατάλαβα πως χρειάζεται περισσότερο έναν κτηνίατρο παρά έναν γιατρό.

Καλλιόπη: Να την έχουμε λοιπόν υπόψη μας την ειδικότητά σας!

Λυκούργος: Μερσί. Στη διάθεσή σας όταν αδιαθετήσετε.

Παραπομπές

Πηγές 
 Ιάσων Τριανταφυλλίδης, Ταινίες για φίλημα: ένα αφιέρωμα στο Φιλοποίμενα Φίνο και τις ταινίες του, εκδ. Εξάντας, Αθήνα, 2000, σελ.81

Ελληνικές ταινίες
Ταινίες του 1958
Ελληνόφωνες ταινίες
Ελληνικές κωμικές ταινίες
Ταινίες σε σκηνοθεσία Αλέκου Σακελλάριου
Ταινίες σε σενάριο Αλέκου Σακελλάριου
Ταινίες με μουσική σύνθεση Τάκη Μωράκη
Ταινίες γυρισμένες στην Ελλάδα
Ταινίες παραγωγής Φίνος Φιλμ
Ελληνικές ασπρόμαυρες ταινίες